বিরাট কোহলি আছেন তো ভারতের কোনও চিন্তাই নেই। এটাই যেন টিম ইন্ডিয়ার সাজঘরের আসল মন্ত্র। কোহলিই এখন মহেন্দ্র সিংহ ধোনির অগতির গতি, অনাথের নাথ। তাই চোট-আঘাতের সমস্যা টিম ইন্ডিয়ার সাজঘরে লাল চোখ দেখালেও, কোহলিই বিশল্যকরণীর খোঁজ দিয়েছেন। কপিল দেবের ছিলেন সুনীল গাওস্কর। মহম্মদ আজহারউদ্দিনের ছিলেন সচিন তেন্ডুলকর। মহেন্দ্র সিংহ ধোনির রয়েছেন বিরাট কোহলি। কোহলিকে তাস করেই ধোনি ঘরের মাঠে টি টোয়েন্টি বিশ্বকাপ জেতার স্বপ্ন দেখতেই পারেন। তবে টি টোয়েন্টি বিশ্বকাপের আগে তো রয়েছে এশিয়া কাপ অ্যাসাইনমেন্ট। পদ্মাপারের দেশে মঙ্গলবার ভারতের সামনে শ্রীলঙ্কা।
এই মুহূর্তে পয়েন্ট তালিকায় সবার উপরে ভারত। দ্বীপরাষ্ট্রের বিরুদ্ধে নামার আগে ধোনির সংসারে চোট আর চোটের গল্প। শিখর ধাওয়ানের চোট রয়েছে। সেই জন্যে পাকিস্তানের বিরুদ্ধে নামতে পারেননি তিনি। রোহিত শর্মাও চোটের কবলে। মহম্মদ আমেরের বাঁ পায়ে মহম্মদ আমেরের বিষাক্ত ইয়র্কার আছড়ে পড়েছে। তার জন্য তিনিও চোটগ্রস্ত। শ্রীলঙ্কা শিবিরেও রয়েছে চোট-আঘাতের গল্প। লাসিথ মালিঙ্গার চোট। বাংলাদেশের বিরুদ্ধে নামতে পারেননি মালিঙ্গা। ভারতের বিরুদ্ধেও তিনি অনিশ্চিত।
ভারত অবশ্য সেই সব নিয়ে চিন্তাই করছে না। কোহলি যতক্ষণ রয়েছেন, ততক্ষণ ভারতের কোনও চিন্তাই নেই। পাকিস্তানের বিরুদ্ধে দুরন্ত ব্যাটিংয়ের পরে কোহলিকে নিয়ে সর্বত্র আলোচনা। তিনি কি সচিনকে এখনই ছাপিয়ে গিয়েছেন, তা নিয়ে শুরু হয়ে গিয়েছে জল্পনাও। টুইটারে জনপ্রিয়তার নিরিখে ইতিমধ্যেই মাস্টার ব্লাস্টার, ধোনিকে ছাপিয়ে গিয়েছেন কোহলি। পাকিস্তানের বিরুদ্ধে তাঁর ৪৯ রান এখনই অমর করে দিয়েছে দিল্লির এই ব্যাটসম্যানকে। পাকিস্তানের প্রাক্তন পেসার শোয়েব আখতার বলেছেন, তাঁর ও সচিনের ডুয়েলকেও ছাপিয়ে গিয়েছে আমের ও কোহলির ব্যাট-বলের লড়াই। ধোনির এই দলের নিউক্লিয়াস কোহলিই। 
কিন্তু সচিনকে কি ইতিমধ্যেই ছাপিয়ে গিয়েছেন কোহলি? এই প্রশ্নের জবাব এখনই অবশ্য দেওয়া সম্ভব নয়।